SMERNICA KOMISIE 2006/142/ES
z 22. decembra 2006,
ktorou sa mení a dopĺňa príloha IIIa k smernici Európskeho parlamentu a Rady 2000/13/ES, ktorá obsahuje zoznam zložiek, ktoré musia byť vždy uvedené na označení potravín
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov týkajúcich sa označovania, prezentácie a reklamy potravín (1), a najmä na jej článok 6 ods. 11 tretí pododsek,
so zreteľom na stanoviská Európskeho úradu pre bezpečnosť potravín zo 6. decembra 2005 a z 15. februára 2006,
keďže:
(1)
Prílohou IIIa k smernici 2000/13/ES ustanovuje zoznam zložiek, ktoré je potrebné vždy uviesť na označení potravín, keďže u citlivých jedincov môžu vyvolať nežiaduce reakcie.
(2)
V článku 6 ods. 11 prvom pododseku uvedenej smernice sa ustanovuje, že zoznam uvedený v prílohe IIIa sa systematicky prehodnocuje a v prípade potreby sa aktualizuje na základe najnovších vedeckých poznatkov.
(3)
V rámci tohto prehodnotenia Komisia požiadala Európsky úrad pre bezpečnosť potravín (EÚBP) o stanovisko týkajúce sa prípadného zaradenia určitých ďalších produktov do prílohy IIIa.
(4)
Pokiaľ ide o vlčí bôb, EFSA upresňuje vo svojom stanovisku zo 6. decembra 2005, že táto strukovina, ktorá má 450 druhov, sa ako taká konzumuje už veľmi dlho, ale že sa múka z vlčieho bôbu pridáva do pšeničnej múky na výrobu pekárenských výrobkov iba niekoľko rokov. Zaznamenali sa priame alergické reakcie, častokrát vážne, a výskumy poukazujú na relatívne zvýšené riziko skríženej alergie na vlčí bôb u 30 až 60 % osôb alergických na arašidy.
(5)
V prípade mäkkýšov (ulitníkov, lastúrnikov alebo hlavonožcov) EÚBP vo svojom stanovisku z 15. februára 2006 upresňuje, že sú najčastejšie konzumované ako také, ale že sa po prípadnom spracovaní používajú aj ako zložky v určitých prípravkoch, ako aj v produktoch, ako je surimi. Alergické reakcie, niekedy vážne, sa týkajú až 0,4 % populácie, čiže 20 % všetkých alergií na morské produkty. Hlavný alergénny proteín mäkkýšov, tropomyozín, je rovnaký ako u kôrovcov a prípady skríženej alergie mäkkýše/kôrovce sú časté.
(6)
Na základe uvedených zistení možno vyvodiť záver, že je potrebné zaradiť vlčí bôb a mäkkýše do zoznamu uvedeného v prílohe IIIa k smernici 2000/13/ES.
(7)
Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Do prílohy IIIa k smernici 2000/13/ES sa dopĺňajú tieto zložky:
„Vlčí bôb a výrobky z neho
Mäkkýše a výrobky z nich.“
Článok 2
1. Členské štáty povolia predaj potravín, ktoré sú v súlade s touto smernicou, od 23. decembra 2007.
2. Členské štáty zakážu predaj potravín, ktoré nie sú v súlade s touto smernicou, od 23. decembra 2008. Predaj potravín, ktoré nie sú v súlade s touto smernicou a ktoré boli označené pred týmto dátumom sa však povoľuje až do vyčerpania zásob.
Článok 3
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr 23. decembra 2007. Komisii bezodkladne oznámia znenie týchto ustanovení, ako aj a tabuľku zhody medzi týmito ustanoveniami a touto smernicou.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej uverejnení v Úradnom vestníku Európskej Únie.
Článok 5
Táto smernica je určená členským štátom.
V Bruseli 22. decembra 2006